b'\n_START_ARTICLE_\nGlima\n_START_SECTION_\nGlima\n_START_PARAGRAPH_\nTai labiausiai paplit\xc4\x99s glimos variantas, jis paprastai ir vadinamas glima. Daugelis island\xc5\xb3 sako, kad tik \xc5\xa1is glimos variantas ir yra glima, nacionalinis Islandijos sportas. Istori\xc5\xa1kai \xc5\xa1is variantas buvo labai vertinamas d\xc4\x97l to, kad \xc4\x8dia technika svarbiau u\xc5\xbe j\xc4\x97g\xc4\x85._NEWLINE_Abu imtynininkai per juosmen\xc4\xaf b\xc5\xabna susijuos\xc4\x99 specialiu dir\xc5\xbeu, kuris yra sujungtas su dviem papildomais dir\xc5\xbeais, apjuostais apie \xc5\xa1laun\xc5\xb3 apatines dalis. Apatiniai dir\xc5\xbeai su pagrindiniu dir\xc5\xbeu sujungti vertikaliais dir\xc5\xbeeliais._NEWLINE_Imtynininkai viena ranka suim\xc4\x85 prie\xc5\xa1ininko dir\xc5\xbe\xc4\x85, kita\xc2\xa0\xe2\x80\x93 prie\xc5\xa1ininko kelnes \xc5\xa1laun\xc5\xb3 srityje. Taip laikydamas prie\xc5\xa1inink\xc4\x85 imtynininkas stengiasi paki\xc5\xa1ti prie\xc5\xa1ininkui koj\xc4\x85 ir mesti j\xc4\xaf. \xc5\xa0iame glimos stiliuje metamas imtynininkas stengiasi nukristi ant p\xc4\x97d\xc5\xb3 ir deln\xc5\xb3\xc2\xa0\xe2\x80\x93 tuomet jo parmetimas ne\xc4\xafskaitomas. Laimima, kai metamas prie\xc5\xa1ininkas nukrenta paliesdamas \xc5\xbeem\xc4\x99 bet kuria k\xc5\xabno dalimi tarp alk\xc5\xabni\xc5\xb3 ir keli\xc5\xb3.\n_START_SECTION_\nHryggspenna\n_START_PARAGRAPH_\n\xc5\xa0is glimos stilius pana\xc5\xa1iausias \xc4\xaf \xc4\xafprastines imtynes, jis laikomas daugiau j\xc4\x97g\xc5\xb3, o ne technikos i\xc5\xa1bandymu._NEWLINE__NEWLINE_Prie\xc5\xa1ininkas laikomas u\xc5\xbe vir\xc5\xa1utin\xc4\x97s liemens dalies. Laimima, kai prie\xc5\xa1ininkas palie\xc4\x8dia \xc5\xbeem\xc4\x99 bet kuria k\xc5\xabno dalimi i\xc5\xa1skyrus p\xc4\x97d\xc4\x85.\n_START_SECTION_\nTarptautin\xc4\x97 Glimos Asociacija\n_START_PARAGRAPH_\nGlim\xc4\x85 praktikuojan\xc4\x8dius \xc5\xbemones vienija Tarptautin\xc4\x97 Glimos Asociacija (International Glima Association; IGA)._NEWLINE_Dabartinis IGA prezidentas yra Orri Bjornsson (Islandija).'